SKRIFTLIG FORESPØRGSEL E-2647/02

af Richard Corbett (PSE) til Kommissionen

(20. september 2002)

Om: Ensartet anvendelse af standarder

Er Kommissionen klar over, at maskineri godkendt i en medlemsstat (f.eks. Italien) som værende i overensstemmelse med CEN-standarden og købt på det grundlag af en virksomhed i en anden medlemsstat (f.eks. Det Forenede Kongerige) undertiden ikke godkendes ved de inspektioner, der foretages af myndighederne i det land, hvor maskineriet er købt, og hvor der hersker en anden opfattelse af CEN-bestemmelserne?

Er Kommissionen klar over, at den pågældende virksomhed under sådanne omstændigheder ikke kan søge regres hos producenten, eftersom sidstnævnte kan påpege, at han har behørig bevis for, at CEN-standarderne er blevet overholdt?

Har Kommissionen foretaget en undersøgelse med hensyn til en ensartet anvendelse af standarderne i EU og de problemer, der opstår, når forskellige nationale myndigheder har afvigende fortolkninger deraf?

Har Kommissionen noget forslag til, hvad en virksomhed bør gøre, hvis den kommer i en situation som den beskrevne?

Svar afgivet på Kommissionens vegne af Erkki Liikanen

(11. oktober 2002)

Maskiner, der markedsføres i Det Europæiske Økonomiske Samarbejdsområde, EØS, skal overholde de væsentlige sikkerheds- og sundhedskrav i maskindirektivet(1). Anvendelsen af de tekniske specifikationer i de harmoniserede europæiske standarder er frivillig. Maskiner, der fremstilles i henhold til disse specifikationer, formodes dog som hovedregel at være i overensstemmelse med kravene i det direktiv, som standarderne vedrører.

Kommissionen er særligt optaget af arbejdet for en ensartet gennemførelse af de væsentlige krav. I maskindirektivets arbejdsgruppe søger medlemsstaterne og Kommissionen at nå frem til en fælles fortolkning. Der er ligeledes blevet oprettet en gruppe, som skal udvikle det administrative samarbejde mellem de enkelte landes myndigheder inden for markedsovervågning. Når maskiner skal gennemgå en typeafprøvning, før de kan markedsføres, mødes de bemyndigede organer regelmæssigt for at koordinere deres aktiviteter og formulere fælles svar på spørgsmål om fortolkning af direktivet og de harmoniserede standarder.

Det er medlemsstaternes pligt at sikre, at markedsførte maskiner ikke udsætter mennesker for sikkerheds- eller sundhedsrisici, og de fører derfor det fornødne tilsyn med markedsførte maskiner. Trods anvendelsen af harmoniserede europæiske standarder kan det hænde, at en medlemsstats markedsovervågningsmyndigheder vurderer, at en maskinmodel ikke er i overensstemmelse med direktivets krav og vil kunne være til fare for menneskers sikkerhed eller sundhed.

I praksis diskuteres sagen ofte med den berørte producent, som i samråd med de nationale myndigheder tager de nødvendige skridt til at bringe de pågældende maskiner i overensstemmelse med reglerne. Derved skulle den virksomhed, som har anskaffet de ikke-godkendte maskiner, kunne få producenten til at bringe dem i overensstemmelse med reglerne.

Hvis en sådan sag afslører en mangel i en harmoniseret standard, bør dette forelægges de relevante nationale og europæiske standardiseringsorganer. Om nødvendigt skal de nationale myndigheder bringe sagen for Det Stående Udvalg for Tekniske Standarder og Forskrifter samt Forskrifter for Informationssamfundets Tjenester(2) i henhold til den fremgangsmåde, der fastsættes i maskindirektivets artikel 6, stk. 1. Kommissionen beslutter derefter, om referencen til den pågældende standard skal fjernes fra EF-Tidende, og om standardiseringsorganet skal have mandat til foretage de nødvendige ændringer i standarden.

Hvis de nationale myndigheder fastslår, at en maskine kan være til fare for menneskers sikkerhed eller sundhed, og hvis det samtidig ikke lykkes at opnå en frivillig løsning, kan myndighederne beslutte at beordre de uforsvarlige maskiner trukket tilbage fra markedet i henhold til beskyttelsesprocedurerne fastsat i artikel 7 i maskindirektivet. Medlemsstaten skal informere Kommissionen om enhver sådan foranstaltning og angive, hvorvidt den manglende overensstemmelse skyldes manglende opfyldelse af væsentlige sikkerheds- og sundhedskrav, ukorrekt anvendelse af en harmoniseret standard eller mangler i selve standarden.

Efter høring af de implicerede parter beslutter Kommissionen, om den nationale myndigheds foranstaltning er berettiget. Hvis en harmoniseret standard viser sig ufuldkommen, fjernes referencen til den fra EF-Tidende, og det relevante europæiske standardiseringsorgan får mandat til at foretage de nødvendige ændringer i den.

De gældende lovbestemmelser i den berørte medlemsstat afgør, om en virksomhed, der har anskaffet maskiner, som er omfattet af en sådan kontrolprocedure, kan kræve de købte maskiner udskiftet med lovlige modeller fra producenten.

(1) Europa-Parlamentets og Rådets direktiv 98/37/EF af 22. juni 1998 om indbyrdes tilnærmelse af medlemsstaternes lovgivning om maskiner, EFT L 207 af 23.7.1998.

(2) Nedsat under artikel 5 og 6 i Europa-Parlamentets og Rådets direktiv 98/34/EF af 22. juni 1998 om en informationsprocedure med hensyn til tekniske standarder og forskrifter, EFT L 204 af 21.7.1998.